ที่ว่าการอำเภอบางกอกใหญ่
มหาวิทยาลัยราชภัฏบ้านสมเด็จเจ้าพระยา
บริเวณปากคลองบางไส้ไก่ที่บรรจบกับคลองบางกอกใหญ่หรือคลองบางหลวง เป็นที่ตั้งของตึกเก่าๆ หลังหนึ่ง เดิมทาสีเหลือง แวดล้อมไปด้วยบ้านเรือนน้อยใหญ่ หากจะพูดว่าเป็นตึกที่ผุดขึ้นกลางสลัมก็คงไม่ผิด ตึกหลังนี้เดิมเป็นสถานที่ราชการ คือที่ว่าการอำเภอบางกอกใหญ่ สร้างราว พ.ศ. ๒๔๔๔ อายุอานามของตึกหลังนี้ราว ๑๒๐ ปี เมื่อทางราชการจัดเขตปกครองใหม่ โดยเอาคลองบางกอกใหญ่เป็นแนวเขต ได้ย้ายอำเภอบางกอกใหญ่ ไปอยู่ที่ข้างวัดหงส์รัตนาราม สถานที่เดิมกลายเป็นกิ่งอำเภอบุปผาราม ในต้นรัชกาลที่ ๗ เกิดภาวะเศรษฐกิจตกต่ำ ทางราชการต้องยุบหน่วยงานบางแห่งลง เพื่อประหยัดรายจ่ายของงบประมาณแผ่นดิน กิ่งอำเภอบุปผารามจึงถูกยุบไปรวมกับอำเภอบางยี่เรือ ซึ่งขณะนั้นอยู่ในบริเวณวัดราชคฤห์ใกล้ ๆ ตลาดพลู ห่างจากที่เดิมราว ๒ กิโลเมตรเศษ อำเภอบางยี่เรือเป็นอำเภอเล็ก ที่ว่าการอำเภอ เป็นเรือนไม้ชั้นเดียวใต้ถุนสูง มีบันไดลงทั้งสองข้าง ลักษณะเหมือนโรงพัก (สถานีตำรวจ) ในชนบท ถ้าจะเปรียบเทียบกับกิ่งอำเภอบุปผารามแล้ว แตกต่างกันมาก เพราะที่ว่าการกิ่งอำเภอบุปผารามเป็นตึกเล็ก ๆ โอ่อากว่ามาก ต่อมาได้ย้ายอำเภอบางยี่เรือไปอยู่ ในบริเวณวัดเวฬุราชิณหรือวัดใหม่ท้องคุ้ง เปลี่ยนชื่อใหม่เป็น"เขตธนบุรี" ที่มา : วราห์ โรจนวิภาต. (๒๕๖๔). ที่ว่าการอำเภอบางกอกใหญ่ ใน วัยเก๋าเล่าเรื่อง@ฝั่งธนฯ. (น.๙๔-๑๐๓). สำนักศิลปะและวัฒนธรรม มหาวิทยาลัยราชภัฏบ้านสมเด็จเจ้าพระยา.
มหาวิทยาลัยราชภัฏบ้านสมเด็จเจ้าพระยา .สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix
ธนบุรี -- ประวัติศาสตร์
ว่าการอำเภอบางกอกใหญ่
โรงเรียนบ้านสมเด็จเจ้าพระยา